Flight Centre verkoop weer SAL-kaartjies | Netwerk24
Deur Francois Williams 14 Februarie 2020 14:58
Flight Centre verkoop weer kaartjies van SAL. Foto: Bloomberg
Flight Centre verkoop nou weer die Suid-Afrikaanse Lugdiens (SAL) se vliegkaartjies.
Die reisagent het Vrydagmiddag aangekondig sy voorkeurreisversekeringsverskaffer, Travel Insurance Consultants (TIC), het Vrydag gesê hy sluit die SAL dadelik weer in onder dekking vir reisvoorsiener-bankrotskap.
Geen redes is gegee oor waarom TIC nou skielik weer sy deuntjie verander nie, maar dit kom nadat die SAL se sakereddingspraktisyns twee weke gelede laat weet het die Ontwikkelingsbank van Suider-Afrika het finansiering van R3,5 miljard verskaf vir die sakereddingsproses.
Dit het gevolg op hul aankondiging dat nog ’n reeks vlugte gekanselleer en gekonsolideer word om koste te bespaar. Die sakeredders het ook gewaarsku personeelvermindering by die lugdiens is straks onafwendbaar, hoewel hulle sal probeer om dit tot die minimum te beperk.
Flight Centre het op 28 November verlede jaar aangekondig hy gaan nie meer SAL-vliegkaartjies verkoop nie nadat TIC besluit het hy dek nie meer SAL-vliegkaartjies onder sy bankrotskapdekking nie. Bykans ’n week later het die regering aangekondig dat die SAL in sakeredding geplaas word.
Flight Centre het Vrydag bevestig al sy handelsname, wat insluit Flight Centre Travel Group, FCM Travel Solutions, Corporate Traveller, Flight Centre Business Travel, Cruiseabout en Flight Centre Associates, sal nou weer SAL-kaartjies aan sy kliënte verkoop.
Flight Centre se aanvanklike besluit in November het ’n beroering onder die res van die reisagentbedryf veroorsaak, met ander reisagente wat ook oorweeg het om nie meer SAL-kaartjies te verkoop nie.
Die regering het vroeër gekla hy wil ingryp om te keer dat die SAL binnelandse vlugte kanselleer. Dit was nadat die sakeredders besluit het die SAL staak alle binnelandse vlugte behalwe die roete tussen Kaapstad en Johannesburg. Die laekostefiliaal Mango het die ander roetes oorgeneem.
Meer oor: Sal | Flight Centre | Suid-Afrikaanse Lugdiens | Maatskappye | Lugdiens